MISERABLES-V-WEB	Era barralha qu’ère furiosa; retronie es aires damb un sarabat indicible; en bèri instants, provocant ara armada, se caperaue de gent e de tempèsta; la coronaue un revolum de caps ahlamejant; un hormiguér borie ath laguens; auie ua cresta espinosa de fusilhs, sabres, paus, destraus, piques e baionetes; ua ampla bandèra ròia carrinclaue ar impuls deth vent; s’entenien es crits de comandament, es cançons d’atac, es redoblaments deth tambor, es sorriscles des hemnes e es arridalhades tenebroses des mendicants.